CELEX: 62021TN0714
Language: el
Date: 2021-11-04 00:00:00
Title: Υπόθεση T-714/21: Προσφυγή της 4ης Νοεμβρίου 2021 — AL κατά Επιτροπής

31.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/33
            
         
      Προσφυγή της 4ης Νοεμβρίου 2021 — AL κατά Επιτροπής
      (Υπόθεση T-714/21)
      (2022/C 51/46)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: AL (εκπρόσωπος: R. Rata, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  πρωτίστως, να ακυρώσει την απόφαση της καθής της 4ης Αυγούστου 2021 (αριθ. Ares (2021) 4962656), η οποία εκδόθηκε επί της από 9 Απριλίου 2021 διοικητικής ενστάσεως που υπέβαλε, βάσει του άρθρου 90, παράγραφος 2, ο προσφεύγων κατά της αποφάσεως του Γραφείου Διαχείρισης και Εκκαθάρισης των Ατομικών Δικαιωμάτων (στο εξής: PMO) της 11ης Ιανουαρίου 2021 (1)·
               
            
                  —
               
               
                  να υποχρεώσει την καθής να αποκαλύψει και να προσκομίσει i) έγγραφα στοιχεία σχετικά με τον υπολογισμό στον οποίο στηρίχθηκε η απόφαση του PMO της 21ης Νοεμβρίου 2019 και (ii) το πλήρες κείμενο της «απαντήσεως της ΓΔ Ανθρωπίνων Πόρων σε άλλη διοικητική ένσταση», μέρος της οποίας παραθέτει το PMO στην από 8 Οκτωβρίου 2020 ηλεκτρονική επιστολή·
               
            
                  —
               
               
                  να υποχρεώσει την καθής να καθορίσει το υπολογιζόμενο ποσό των εξόδων συντηρήσεως για το χρονικό διάστημα από την 1η Νοεμβρίου 2020 έως την 30ή Σεπτεμβρίου 2021, βάσει του ότι ο τόπος διαμονής της μητέρας του προσφεύγοντος βρίσκεται στο Βέλγιο, και
               
            
                  —
               
               
                  να υποχρεώσει την καθής να καταβάλει το επίδομα για την εξομοιούμενη προς συντηρούμενο τέκνο μητέρα του προσφεύγοντος όσον αφορά το χρονικό διάστημα από την 1η Νοεμβρίου 2020 έως την 30ή Σεπτεμβρίου 2021·
               
            
                  —
               
               
                  να καταδικάσει την καθής στα δικαστικά έξοδα, περιλαμβανομένων εκείνων στα οποία υποβλήθηκε ο προσφεύγων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής ο προσφεύγων προβάλλει δύο λόγους.
      
                  1.
               
               
                  Με τον πρώτο λόγο προβάλλεται εκ μέρους της καθής παράβαση του άρθρου 2, παράγραφος 4, του παραρτήματος VII του ΚΥΚ και της αποφάσεως της Επιτροπής της 15ης Απριλίου 2014 για τις γενικές διατάξεις εφαρμογής για τα πρόσωπα που εξομοιώνονται με συντηρούμενα τέκνα, καθόσον, κατά τον υπολογισμό του ποσού για τη συντήρηση της μητέρας του προσφεύγοντος, η καθής υπολόγισε εσφαλμένα ότι ο τόπος διαμονής της μητέρας του προσφεύγοντος βρισκόταν στη Ρουμανία και όχι στο Βέλγιο. Επιπλέον, η Επιτροπή υπέπεσε σε σφάλμα υπολογίζοντας τα έξοδα για τη συντήρηση της μητέρας του προσφεύγοντος στο 50 % των βασικών αποδοχών υπαλλήλου ευρισκομένου στο πρώτο κλιμάκιο του βαθμού AST 1, προσαρμοσμένο βάσει του ισχύοντος για τη Ρουμανία συντελεστή χώρας, ενώ η μητέρα του προσφεύγοντος διαμένει μόνιμα στην οικία του προσφεύγοντος και ότι, ως εκ τούτου, έπρεπε να προκριθεί υπολογισμός βάσει του 40 % των συγκεκριμένων βασικών αποδοχών (χωρίς διορθωτική προσαρμογή).
               
            
                  2.
               
               
                  Με τον δεύτερο λόγο προβάλλεται παράβαση του άρθρου 85 του ΚΥΚ, καθόσον ούτε ο προσφεύγων είχε λάβει γνώση του ότι δεν υφίστατο προσήκων λόγος για την καταβολή του επιδόματος προσώπου συντηρουμένου προς τέκνο κατά το χρονικό διάστημα από την 1η Νοεμβρίου 2019 έως την 31η Οκτωβρίου 2020 ούτε η αχρεωστήτως επιπλέον καταβολή ήταν τόσο προφανής ώστε αυτός να πρέπει να την αντιληφθεί.
               
            
         (1)  Σημείωση: η προσβαλλόμενη απόφαση αφορά την καταβολή οικογενειακών επιδομάτων βάσει του άρθρου 2, παράγραφος 4, του παραρτήματος VII του Κανονισμού Υπηρεσιακής Καταστάσεων των υπαλλήλων της Ευρωπαϊκής Ένωσης (στο εξής: ΚΥΚ).